Document ID: 31994R1470

Komisjoni määrus (EÜ) nr 1470/94,
27. juuni 1994,
millega avatakse koguselised impordikvoodid Hiina Rahvavabariigist pärinevatele kategooria 160 tekstiiltoodetele ning muudetakse teatavatest kolmandatest riikidest pärit tekstiiltoodete importimise ühiseeskirju käsitleva nõukogu määruse (EÜ) nr 517/94 IV ja V lisa
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 7. märtsi 1994. aasta määrust (EÜ) nr 517/94 teatavatest kahepoolsete lepingute, protokollide või muude kokkulepetega ja ühenduse impordi erieeskirjadega hõlmamata kolmandatest riikidest pärit tekstiiltoodete importimise ühiseeskirjade kohta, [1] eelkõige selle artikli 3 lõiget 3 ja artikli 3 lõiget 5 koostoimes artikli 25 lõikega 4,
ning arvestades, et:
määruse (EÜ) nr 517/94 artikli 3 lõikes 3 sätestatakse, et V lisas osutatud tekstiiltooteid, mis pärinevad selles lisas loetletud riikidest, võib importida üksnes juhul, kui artikliga 25 ettenähtud korras on kehtestatud iga-aastane koguseline piirnorm;
üks liikmesriik on komisjonile esitanud taotluse kehtestada turunõudluse rahuldamiseks impordikvoot kategooriasse 160 kuuluvatele Hiina Rahvavabariigi päritolu toodetele; artikli 25 alusel moodustatud komitee on arutelu tulemusel leidnud, et ühenduse tööstuse olukorda arvesse võttes on kohane määrata koguseliseks piirnormiks, mida alates käesoleva määruse jõustumisest kohaldatakse kategooriasse 160 kuuluvate Hiina Rahvavabariigist pärinevate toodete importimisel ühendusse, 30 tonni aastas; seetõttu on tarvis muuta määruse (EÜ) nr 517/94 IV ja V lisa ning näha õiguskindluse huvides ette, et kvooti hallatakse nimetatud nõukogu määruse artiklis 17 ettenähtud korras;
need meetmed on kooskõlas määruse (EÜ) nr 517/94 kohaselt moodustatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Kategooriasse 160 kuluvate Hiina Rahvavabariigi päritolu tekstiiltoodete importimisel ühendusse kohaldatakse koguselist piirnormi 30 tonni aastas ning seda hallatakse nõukogu määruse nr 517/94 artikliga 17 ettenähtud korras.
Artikkel 2
Nõukogu määruse (EÜ) nr 517/94 IV ja V lisa muudetakse vastavalt käesoleva määruse lisale.
Artikkel 3
Käesolev määrus jõustub kolmandal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 27. juuni 1994

Labels: 18
3
1